Vrou tydens huisroof in gesig gesteekArgieffoto ŉ Bloemfonteinse vrou in haar 50’s het haar Woensdag teen ŉ rower verdedig deur kookwater oor hom te gooi. Kapt. Chaka Marope, polisiewoordvoerder van Bloemfontein, het gesê die vrou was omstreeks 14:00 in haar huis in Fauna besig met huistakies toe ŉ onbekende man in sy laat 20’s toegang tot die huis verkry het. “Die vrou was in die agterplaas by die wasgoeddraad. Sy is terug in die huis deur die kombuisdeur en het iemand in die huis hoor rondloop. Sy het gaan ondersoek instel, waarna die man haar oorweldig en met ŉ mes gedreig het,” het Marope gesê. Die vrou en die man het begin stoei. In ŉ stadium het sy kookwater oor hom gegooi in ŉ poging om haar te verdedig. Die man het egter teruggeveg en haar met die mes in haar gesig gesteek. Hy het op vlug geslaan met ŉ skootrekenaar, ŉ iPad, ŉ selfoon en klere. Die vrou is ná die voorval na ŉ hospitaal geneem vir behandeling. Sy is reeds ontslaan. Die Parkweg-polisie ondersoek die saak. Die verdagte is steeds soek.